b'\n_START_ARTICLE_\nNuorisos\xc3\xa4\xc3\xa4ti\xc3\xb6\n_START_SECTION_\nToiminta\n_START_PARAGRAPH_\nNuorisos\xc3\xa4\xc3\xa4ti\xc3\xb6n perustivat lokakuussa 1961 Keskustanuoret. Vuoden 2018 alussa s\xc3\xa4\xc3\xa4ti\xc3\xb6ll\xc3\xa4 oli 67 asuinrakennusta, joissa oli 4\xc2\xa0000 asuntoa. Niiss\xc3\xa4 asui l\xc3\xa4hes 5\xc2\xa0000 nuorta. Asuntojen sijaintipaikkakunnat olivat Helsinki, Espoo, Vantaa, Tuusula, J\xc3\xa4rvenp\xc3\xa4\xc3\xa4, Kerava, Sipoo, Nurmij\xc3\xa4rvi, Vihti, Riihim\xc3\xa4ki, Lahti, Hollola, Orimattila, Tampere ja Lappeenranta. S\xc3\xa4\xc3\xa4ti\xc3\xb6n p\xc3\xa4\xc3\xa4toimipiste sijaitsee Helsingin Herttoniemess\xc3\xa4._NEWLINE_Nuorisos\xc3\xa4\xc3\xa4ti\xc3\xb6n vuokra-asunnot on tarkoitettu ty\xc3\xb6ss\xc3\xa4k\xc3\xa4yville, ty\xc3\xb6el\xc3\xa4m\xc3\xa4\xc3\xa4n hakeutuville ja opiskelujaan p\xc3\xa4\xc3\xa4tt\xc3\xa4m\xc3\xa4ss\xc3\xa4 oleville 18\xe2\x80\x9329-vuotiaille nuorille aikuisille. S\xc3\xa4\xc3\xa4ti\xc3\xb6n vuokrakodeissa voi asua 35-vuotiaaksi asti._NEWLINE_S\xc3\xa4\xc3\xa4ti\xc3\xb6 saa toimintaansa tukea Sosiaali- ja terveysj\xc3\xa4rjest\xc3\xb6jen avustuskeskukselta, ja lis\xc3\xa4ksi asuntojen rakentamista on rahoitettu Asumisen rahoitus- ja kehitt\xc3\xa4miskeskuksen (ARA) tuilla ja korkotukilainalla. Vuonna 2009 s\xc3\xa4\xc3\xa4ti\xc3\xb6ll\xc3\xa4 oli nettovarallisuutta noin 200 miljoonaa euroa._NEWLINE_Nuorisos\xc3\xa4\xc3\xa4ti\xc3\xb6ll\xc3\xa4 oli vuosina 1989\xe2\x80\x931999 edustushuvila It\xc3\xa4vallan Alpeilla Zell am Seen l\xc3\xa4hell\xc3\xa4.\n_START_SECTION_\nOngelmat\n_START_PARAGRAPH_\nNuorisos\xc3\xa4\xc3\xa4ti\xc3\xb6 menetti yleishy\xc3\xb6dyllisyysasemansa kes\xc3\xa4kuussa 2018. ARA perui aseman, koska katsoi s\xc3\xa4\xc3\xa4ti\xc3\xb6n toiminnan olleen aravalain ja korkotukilain vastaista. S\xc3\xa4\xc3\xa4ti\xc3\xb6n yleishy\xc3\xb6dyllisten osien ulkopuolelle oli annettu merkitt\xc3\xa4vi\xc3\xa4 lainoja ja vakuuksia. S\xc3\xa4\xc3\xa4ti\xc3\xb6 oli my\xc3\xb6s ottanut liikaa riskej\xc3\xa4.\n_START_SECTION_\nVaalituki\n_START_PARAGRAPH_\nSyksyll\xc3\xa4 2009 nousi kohu Nuorisos\xc3\xa4\xc3\xa4ti\xc3\xb6n keskustalaisille poliitikoille my\xc3\xb6nt\xc3\xa4mist\xc3\xa4 vaalituista. S\xc3\xa4\xc3\xa4ti\xc3\xb6 on l\xc3\xa4hell\xc3\xa4 keskustaa ja jakoi monena vuonna vaalitukea keskustalaisille poliitikoille. Tukea saivat muun muassa s\xc3\xa4\xc3\xa4ti\xc3\xb6n puheenjohtajana toiminut Antti Kaikkonen ja entinen puheenjohtaja Matti Vanhanen. Ongelmallisen tuen my\xc3\xb6nt\xc3\xa4misest\xc3\xa4 teki se, ett\xc3\xa4 Vanhanen oli my\xc3\xb6nt\xc3\xa4m\xc3\xa4ss\xc3\xa4 s\xc3\xa4\xc3\xa4ti\xc3\xb6lle Raha-automaattiyhdistyksen (RAY) tukea, vaikka oli ollut s\xc3\xa4\xc3\xa4ti\xc3\xb6n hallituksen j\xc3\xa4sen. TV2:n Silminn\xc3\xa4kij\xc3\xa4-ohjelman mukaan RAY oli tukenut s\xc3\xa4\xc3\xa4ti\xc3\xb6t\xc3\xa4 yhteens\xc3\xa4 40 miljoonalla eurolla. RAY aloitti s\xc3\xa4\xc3\xa4ti\xc3\xb6ss\xc3\xa4 erikoistarkastuksen._NEWLINE_My\xc3\xb6s valtion patentti- ja rekisterihallitus aloitti tutkinnan toiminnan suhteesta s\xc3\xa4\xc3\xa4ti\xc3\xb6n s\xc3\xa4\xc3\xa4nt\xc3\xb6ihin. ARA  puolestaan tarkasti vaalirahoituksen vaikutusta s\xc3\xa4\xc3\xa4ti\xc3\xb6n asuntokohteiden vuokriin. Asiasta ilmaisi huolensa my\xc3\xb6s S\xc3\xa4\xc3\xa4ti\xc3\xb6iden ja rahastojen neuvottelukunta. Nuorisos\xc3\xa4\xc3\xa4ti\xc3\xb6n toimitusjohtaja Seppo Pyykk\xc3\xb6nen kiisti, ett\xc3\xa4 vaalituki olisi s\xc3\xa4\xc3\xa4ti\xc3\xb6n toiminta-ajatuksen vastaista. Antti Kaikkonen erosi s\xc3\xa4\xc3\xa4ti\xc3\xb6n hallituksen puheenjohtajan teht\xc3\xa4v\xc3\xa4st\xc3\xa4 kohun seurauksena, mutta jatkoi silti s\xc3\xa4\xc3\xa4ti\xc3\xb6n hallituksen j\xc3\xa4senen\xc3\xa4._NEWLINE_Poliisin mukaan s\xc3\xa4\xc3\xa4ti\xc3\xb6 jakoi s\xc3\xa4\xc3\xa4nt\xc3\xb6jens\xc3\xa4 vastaisesti vaalitukia yli 100\xc2\xa0000 euroa noin 30 saajalle. Kymmenkuntaa s\xc3\xa4\xc3\xa4ti\xc3\xb6n vuosien 2002\xe2\x80\x932009 hallituksen j\xc3\xa4sent\xc3\xa4 ep\xc3\xa4iltiin rikoksista. Tukea jaettiin muun muassa Matti Vanhaselle 23\xc2\xa0000 euroa ja Jukka Vihri\xc3\xa4l\xc3\xa4lle 24\xc2\xa0000 euroa. Syytt\xc3\xa4j\xc3\xa4 vaati tammikuussa 2012 alkaneessa Nuoris\xc3\xa4\xc3\xa4ti\xc3\xb6n lahjuksia k\xc3\xa4sittelev\xc3\xa4ss\xc3\xa4 oikeudenk\xc3\xa4ynniss\xc3\xa4 Antti Kaikkoselle ehdollista vankeutta._NEWLINE_Iltalehden mukaan Vanhasen hallitus hyv\xc3\xa4ksyi Nuorisos\xc3\xa4\xc3\xa4ti\xc3\xb6lle tukia 16 miljoonalla eurolla.\n_START_SECTION_\nRakennustoiminta\n_START_PARAGRAPH_\nNuorisos\xc3\xa4\xc3\xa4ti\xc3\xb6 sai Helsingiss\xc3\xa4 rakentaa asuintalon kahden vilkasliikenteisen tien risteykseen, paikkaan jota Suomen ymp\xc3\xa4rist\xc3\xb6keskus ei pit\xc3\xa4nyt sopivana pysyv\xc3\xa4\xc3\xa4n asumiseen._NEWLINE_Yle kertoi Nuorisos\xc3\xa4\xc3\xa4ti\xc3\xb6n toimintaperiaatteen vastaisista liiketoimista 24. elokuuta 2016. Aki Haaron ja Perttu Nousiaisen johdolla s\xc3\xa4\xc3\xa4ti\xc3\xb6st\xc3\xa4 on kehitetty merkitt\xc3\xa4v\xc3\xa4\xc3\xa4 kovan rahan rakennuttajaa ja vuokranantajaa. Vuoden 2015 toimintakertomuksen mukaan Nuorisos\xc3\xa4\xc3\xa4ti\xc3\xb6 suunnittelee tai rakennuttaa 35 kohdetta, joihin tulisi yli 3\xc2\xa0600 asuntoa eli yli kaksi kertaa s\xc3\xa4\xc3\xa4ti\xc3\xb6n silloisen rakennuskannan verran. S\xc3\xa4\xc3\xa4ti\xc3\xb6n keskeiset vaikuttajat kielt\xc3\xa4ytyiv\xc3\xa4t Ylen haastattelupyynn\xc3\xb6ist\xc3\xa4. S\xc3\xa4\xc3\xa4ti\xc3\xb6n hallitus koostuu p\xc3\xa4\xc3\xa4osin keskustalaisista vaikuttajista.\n_START_SECTION_\nTalousvaikeudet ja v\xc3\xa4\xc3\xa4rink\xc3\xa4yt\xc3\xb6sep\xc3\xa4ilyt\n_START_PARAGRAPH_\nNuorisos\xc3\xa4\xc3\xa4ti\xc3\xb6n toimitusjohtaja Aki Haaro ja hallituksen puheenjohtaja Perttu Nousiainen joutuivat j\xc3\xa4tt\xc3\xa4m\xc3\xa4\xc3\xa4n s\xc3\xa4\xc3\xa4ti\xc3\xb6n kev\xc3\xa4\xc3\xa4ll\xc3\xa4 2018. S\xc3\xa4\xc3\xa4ti\xc3\xb6 oli joutunut heid\xc3\xa4n aikanaan vakaviin talousvaikeuksiin. Kes\xc3\xa4ll\xc3\xa4 2018 aloittaneen uuden hallituksen puheenjohtajan Jari Laineen mukaan s\xc3\xa4\xc3\xa4ti\xc3\xb6 olisi joutumassa selvitystilaan tai konkurssiin. S\xc3\xa4\xc3\xa4ti\xc3\xb6n rahoitussopimuksissa olleiden kovenanttien johdosta 50 miljoonan euron velat olisivat voineet langeta maksuun saman tien. S\xc3\xa4\xc3\xa4ti\xc3\xb6 selvisi myym\xc3\xa4ll\xc3\xa4 yhden 155 asukkaan talon. Laineen ja uuden toimitusjohtajan Kimmo Pihlmanin mukaan Haaron ja Nousiaisen hankkeet olivat vaarantaneet s\xc3\xa4\xc3\xa4ti\xc3\xb6n olemassaolon. Vaikeuksien takia s\xc3\xa4\xc3\xa4ti\xc3\xb6 suunnittelee myyv\xc3\xa4ns\xc3\xa4 my\xc3\xb6hemmin seitsem\xc3\xa4n muuta taloa sek\xc3\xa4 kehityskohteitaan ja tonttejaan._NEWLINE_S\xc3\xa4\xc3\xa4ti\xc3\xb6 havaitsi kes\xc3\xa4ll\xc3\xa4 2018, ett\xc3\xa4 sen 50 miljoonan euron varallisuudesta 40 miljoonaa euroa oli menetetty jo toteutuneisiin tai toteutuviin tappioihin. Jari Laineen mukaan 80 prosenttia s\xc3\xa4\xc3\xa4ti\xc3\xb6n varoista oli \xe2\x80\x9dpuhallettu\xe2\x80\x9d nelj\xc3\xa4n vuoden aikana Aki Haaron ja Perttu Nousiaisen tekemill\xc3\xa4 ep\xc3\xa4edullisilla liiketoimilla. S\xc3\xa4\xc3\xa4ti\xc3\xb6n nimiss\xc3\xa4 oli tehty kalliita ostoksia ja sopimuksia._NEWLINE_Nuorisos\xc3\xa4\xc3\xa4ti\xc3\xb6t\xc3\xa4 rahoittanut GF Money perui listautumisantinsa kev\xc3\xa4\xc3\xa4ll\xc3\xa4 2018 sen j\xc3\xa4lkeen, kun Nuorisos\xc3\xa4\xc3\xa4ti\xc3\xb6 vaati GF Moneyn kanssa j\xc3\xa4rjesteltyjen asuntokauppojen perumista. Kaupat peruttiin my\xc3\xb6hemmin. S\xc3\xa4\xc3\xa4ti\xc3\xb6 oli jo aiemmin j\xc3\xa4rjest\xc3\xa4nyt kiinteist\xc3\xb6kauppoja, joissa GF Money oli tehnyt miljoonavoittoja._NEWLINE_Poliisi aloitti vuonna 2018 tutkinnan Aki Haaron ja Perttu Nousiaisen j\xc3\xa4ljilt\xc3\xa4 paljastuneen miljoonien eurojen katoamisen tutkinnan. Katoaminen liittyy Virossa tehtyihin sijoituksiin. Heid\xc3\xa4n ep\xc3\xa4ill\xc3\xa4\xc3\xa4n ottaneen lahjuksia.'